Diari Oficial de la Generalitat Valenciana


Sumari del DOGV 3974, del 05-04-2001 (2001/3115)

DECRET 80/2001, de 2 d'abril, del Govern Valencià, pel qual s'aprova l'oferta d'Ocupació Pública de 2000, per al personal de l'administració del Govern Valencià.
-----------------------------------------------------------------------------------------------------------------------------------------------------------------

### Dades del document

Número de DOGV
:   3974

Data del DOGV
:   05-04-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/3115


Data del document
:   02-04-2001

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * treballador social
    * personal docent
    * concurs administratiu
    * professió de la informació
    * personal de serveis
    * psicologia
    * oferta d'ocupació
    * professió de la informàtica
    * professió administrativa
    * professió sanitària

DECRET 80/2001, de 2 d'abril, del Govern Valencià, pel qual s'aprova l'oferta d'Ocupació Pública de 2000, per al personal de l'administració del Govern Valencià. [2001/X3115]
  
La Llei 54/1999, de 29 de desembre, de Pressupostos Generals de l'Estat per a l'any 2000 estableix, en l'article 21.u, que les convocatòries per al ingrés de personal nou es concentraran en els sectors, funcions i categories professionals que es consideren absolutament prioritaris o que afecten el funcionament dels serveis públics essencials, i afegeix que, en tot cas, el nombre de places de nou ingrés haurà de ser inferior al 25% de la taxa de reposició d'efectius.
  
Després d'enumerar algunes excepcions a aquest últim criteri, l'esmentat precepte afegeix que, no obstant l'anterior, les administracions públiques podran convocar els llocs o les places que, dotats pressupostàriament i inclosos en les relacions de llocs de treball, catàlegs o plantilles, estiguen exercits interinament o temporalment.
  
Finalment, l'apartat cinc de l'article 21 declara que l'apartat un d'aquest article té caràcter bàsic i es dicta d'acord amb els articles 149.1.13 i 156.1 de la Constitució, i ordena que les lleis de pressupostos de les Comunitats Autònomes recullen expressament els criteris assenyalats en l'esmentat apartat un.
  
D'acord amb l'anterior, l'article 31 de la Llei 10/1999, de 30 de desembre, de Pressupostos de la Generalitat Valenciana per a l'exercici 2000, recull els criteris de la Llei de Pressupostos Generals de l'Estat en matèria d'oferta d'ocupació pública, tot respectant la normativa bàsica i adaptant-la a les peculiaritats de l'administració valenciana.
  
L'article 26.b) del vigent text refós de la Llei de la Funció Pública Valenciana, atribueix al Govern Valencià la competència per a aprovar l'oferta pública d'ocupació.
  
En conseqüència, d'acord amb els preceptes esmentats i la resta d'escaient aplicació, feta la negociació prèvia amb les organitzacions sindicals més representatives, a proposta del conseller de Justícia i Administracions Públiques i després de la deliberació del Govern Valencià, en la reunió del dia 2 d'abril de 2001,
  
DECRETE
  
Article 1. De l'oferta d'ocupació pública
  
De conformitat amb el que disposa l'article 22 del text refós de la Llei de la Funció Pública Valenciana, aprovat pel Decret Legislatiu de 24 d'octubre de 1995, i d'acord amb el que preveu l'article 31 de la Llei 10/1999, de 30 de desembre, de Pressupostos de la Generalitat Valenciana per a l'exercici 2000, s'aprova l'oferta d'ocupació pública corresponent a aquest exercici, per a l'àmbit de l'administració del Govern Valencià, i referida exclusivament als llocs de treball la gestió dels quals té atribuïda la Direcció General de Funció Pública.
  
Article 2. Contingut de l'oferta
  
1. Aquesta oferta d'ocupació pública conté els llocs de treball que estan dotats pressupostàriament i inclosos en les relacions de llocs aprovades. Igualment, els llocs d'aquesta oferta, o bé estan exercits de manera interina o temporal, o bé es tracta de vacants que pertanyen a sectors, funcions o categories professionals que es consideren absolutament prioritaris o afecten al funcionament de serveis públics essencials.
  
2. Els llocs de treball a què fa referència l'apartat anterior són els indicats en l'annex del decret, en el qual s'expressa la naturalesa funcionarial o laboral, sector d'administració general o especial, grup de titulació i, si és procedent, especialitat o categoria professional, i també el nombre de llocs de l'oferta compresos en cada apartat. El total de d'aquesta oferta és de 800 llocs de treball.
  
Article 3. De les convocatòries
  
La Conselleria de Justícia i Administracions Públiques convocarà, prèvia negociació amb les organitzacions sindicals representades en la Mesa Sectorial de Funció Pública o, si s'escau, en la Comissió d'Interpretació, Vigilància i Estudi del Conveni Col·lectiu, els processos selectius que requerisca l'execució d'aquesta oferta d'ocupació pública, d'acord amb el que disposa el text refós de la Llei de la Funció Pública Valenciana, el Reglament de Selecció, Provisió de Llocs de Treball i Carrera Administrativa, aprovat pel Decret 33/1999, de 9 de març, del Govern Valencià, les altres disposicions que siguen d'aplicació i, per als llocs de naturalesa laboral, segons el que preveu el II Conveni Col·lectiu per al Personal Laboral al Servei de la Generalitat Valenciana.
  
DISPOSICIÓ ADDICIONAL
  
El conseller de Justícia i Administracions Públiques queda facultat per a dictar totes les disposicions que requerisca el compliment i execució d'aquest decret.
  
DISPOSICIÓ FINAL
  
Aquest decret vigirà des de l'endemà de la publicació en el Diari Oficial de la Generalitat Valenciana.
  
València, 2 d'abril de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO.
  
El conseller de Justícia i Administracions Públiques,
  
CARLOS GONZÁLEZ CEPEDA
  
ANNEX
  
Relació de llocs de treball inclosos
  
en l'oferta d'ocupació pública de 2000
  
CONCEPTE NÚM. LLOCS
  
 I. Funcionaris del sector d'Administració general
  
Grup A 30
  
Grup B 40
  
Grup D 151
  
 Total Administració general 221
  
 II. Funcionaris del sector d'Administració especial
  
Grup A
  
1. Informàtic (sistemes lògics) 10
  
2. Psicòleg 10
  
 Grup B
  
1. ATS/DUE 25
  
2. Fisioterapeuta 15
  
3. Ajudant d'arxius 10
  
4. Informàtic 15
  
5. Tècnic mitjà promoció lingüística 12
  
6. Assistent social/DU treball social 15
  
7. Tècnic mitjà especialista menors 10
  
 Grup C
  
1. Educador d'educació especial 35
  
2. Educador d'educació infantil 12
  
3. Operador de sistemes informàtics 10
  
 Total Administració especial 179
  
 Total funcionaris 400
  
 III. Laborals
  
Grup D
  
1. Auxiliar de clínica 20
  
2. Auxiliar de manteniment 15
  
3. Cuiner 20
  
4. Monitor terapèutic 3
  
5. Cuidador 3
  
 Grup E
  
1. Subaltern 191
  
2. Ajudant de residència 70
  
3. Neteja 30
  
4. Ajudant de manteniment 20
  
5. Vigilant 15
  
6. Ajudant de cuina 10
  
7. Peó agrari 3
  
 Total laborals 400
  
 Total oferta ocupació pública 800